**VÝBOR NÁRODNEJ RADY SLOVENSKEJ REPUBLIKY**

**PRE ĽUDSKÉ PRÁVA A NÁRODNOSTNÉ MENŠINY**

**Zápisnica**

**z 11. schôdze Výboru Národnej rady Slovenskej republiky pre ľudské práva a národnostné menšiny**

**z 21. februára 2024**

Prítomní: 9 (podľa prezenčnej listy), ospravedlnili sa podpredseda výboru Pollák, poslanci Čaučík, Vlček, Sokol a poslankyňa Marcinková.

Schôdzu viedla predsedníčka výboru Lucia Plaváková.

Návrh programu:

1. **Dopady novely Trestného zákona na obete sexuálneho a sexualizovaného násilia (najmä skrátenie premlčacej doby)**
2. **Návrh poslancov Národnej rady Slovenskej republiky Anny ZÁBORSKEJ a Richarda VAŠEČKU na prijatie uznesenia Národnej rady Slovenskej republiky týkajúceho sa súdneho aktivizmu Európskeho súdu pre ľudské práva** (tlač 156)
3. **Monitorovacia správa plnenia Stratégie rovnosti, inklúzie a participácie Rómov za rok 2022**
4. **Správa o výsledku prerokovania vo výboroch Národnej rady Slovenskej republiky o návrhu poslancov Národnej rady Slovenskej republiky Anny ZÁBORSKEJ a Richarda VAŠEČKU na prijatie uznesenia Národnej rady Slovenskej republiky týkajúceho sa súdneho aktivizmu Európskeho súdu pre ľudské práva** (tlač 156a)
5. **Rôzne**

**Dostupné online:** <https://tv.nrsr.sk/vyborydetail/11348?termNr=9>.

Hlasovanie o programe schôdze: 9/0/0/0

**K bodu 1**

Návrh odôvodnila v krátkosti predsedníčka výboru a slovo dala aj určenej spravodajkyni Zuzane Števulovej. Keďže hostky (štátne tajomníčky ministerstva spravodlivosti SR p. Roskoványi a ministerstva vnútra SR Lucia Kurilovská), ktoré potvrdili účasť v zastúpení ministrov na schôdzu výboru meškali, všeobecným súhlasom došlo k presunutiu tohto bodu ako ďalšieho v programe schôdze. Hostky však neprišli do konca programu schôdze, sekretariátu výboru bolo povedané, že sú na ceste, resp. majú iné pracovné povinnosti. Pani štátnu tajomníčku Roskoványi vraj na ceste na výbor otočili späť, resp. na iné miesto, pani štátna tajomníčka vnútra mala iné dôležitejšie stretnutie podľa slov zamestnancov a zamestnankýň ministerstva vnútra SR. Na pôdu výboru prišiel pán Píš, vedúci oddelenia vyšetrovania OKP P PZ, on sa však k predmetnej veci z pohľadu štátnej tajomnčky Kurilovskej nechcel vyjadrovať a členovia a členky výboru sa zhodli, že počkajú na príchod štátnych tajomníčok, k čomu ale ako bolo vysvetlené vyššie v texte, do konca schôdze, nedošlo.

**K bodu 2**

Návrh odôvodnila poslankyňa Záborská. V rámci odôvodnenia uviedla, že si želá aby ESĽP rešpektoval kompetencie, ktoré spadajú do národnej legislatívy. Cení si zákon, má určité výhrady proti partnerstvám, vie o rozhodnutiach ESĽP, ale nikdy by sa neopovážila platnú legislatívu kritizovať. Spravodajkyňou k danému bodu bola poslankyňa Zuzana Števulová. Navrhla prijať uznesenie, ktorým by výbor odporúčal Národnej rade SR neschváliť návrh uznesenia navrhovateľov. Následne vystúpila spravodajkyňa výboru ako prvá v rozprave a uviedla, že rozpravu už o tomto bode obsiahlym spôsobom absolvovali na Ústavnoprávnom výbore NR SR. Z jej pohľadu ako spravodajkyne, prípady pred ESĽP pozná. Návrh odporuje výkladovým pravidlám a myslí si, že je úlohou parlamentu aby strážil právnu istotu a aby členské štáty konali v duchu evolutívneho výkladu a nie v prísnom formalistickom uchopení textu, ktorý bol napísaný za iných okolností. Vyslovením súhlasu by NR SR konala v rozpore s ústavou pretože navrhovatelia chcú vládu a ministra zahraničných vecí a európskych záležitostí SR, aby postupovali v súlade s týmto uznesením. Nevie si predstaviť, aby sa vyjadrovali poslanci k interpretácii ústavy ústavným súdom. Tiež si dovolila tvrdiť že vo veciach azylového práva ESĽP ide v súlade s čl. 3 Dohovoru. Po spravodajkyni vystúpila ako ďalšia v rozprave predsedníčka výboru, ktorá zopakovala, že ESĽP uplatňuje evolutívny výklad, jedná sa o živý nástroj vo svetle súčasných podmienok a nie stredoveku. V prípadoch, ktorým sa ESĽP venuje sú aj volebné právo alebo diskriminácia nemanželských detí, sloboda prejavu v kontexte internetu, ktoré v čase prijímania dohovoru neexistovali. Mrzí ju, že sa poslankyňa Záborská vybrala cestou útoku na jednu z najzraniteľnejších skupín aj vzhľadom k teroristickému útoku na Zámockej ulici. Celé uznesenie je postavené vyslovene proti právam LGBTI+/queer ľudí. ESĽP sa zaoberá množstvom prípadov aj súčasných okolností (napr. COVID-19, čo sme zažili v nedávnej dobe). V diskusii vystúpil ešte pán poslanec Prostredník. Poďakoval predrečníčkam a uviedol prečo stanovisko nie je dobré podporiť. Prekvapuje ho to, prečo musia takúto tému otvárať na pôde ľudsko-právneho výboru. Poukázal na prípad Grécka a jeho konzervatívnu vládu v kontexte povolenia manželstva párov rovnakého pohlavia, tiež na Španielsko, Írsko a pod. Povedal, že poslankyňa Záborská spochybňuje právo na spolužitie osôb rovnakého pohlavia a na záver súhlasil s navrhnutým uznesením. Z poslancov a poslankýň koalície sa nikto neprihlásil do rozpravy a preto predsedníčka uzavrela rozpravu. Poslankyňa Záborská poukázala vo svojom záverečnom slove na Grécko. Mrzí ju, že sa môže na súdny aktivizmus doplatiť a nie sú to prípady, ktoré sú sekulárne alebo katolícke a záverom uviedla, že pokiaľ sa vrátime k ideológii a ak chceme robiť politiku, ktorá má doviesť SR k spolužitiu, tak si nevkladajme myšlienky ktoré nie sú jej.

Hlasovanie o uznesení výboru: 3/0/6/0.

Uznesenie výboru nebolo prijaté.

**K bodu 3**

Monitorovaciu správu odôvodnila pani Repková z Úradu splnomocnenca vlády SR pre rómske komunity a predstavila ju komplexne. Na zasadnutí sa tiež zúčastnil pán Daško z daného úradu.

Spravodajkyňou k predmetnému bodu bola pani poslankyňa Nováková, ktorá navrhla uznesenie, v ktorom by výbor zobral na vedomie predmetnú správu.

Po otvorení rozpravy sa do nej zapojila aj nečlenka výboru pani poslankyňa Kosová, ktorá sa najprv vyjadrila, že ju mrzí že na pôde výboru nie je pán Daško (splnomocnenec vlády SR pre rómske komunity) a spýtala sa, či bol nejaký pokrok zaznamenaný v oblasti inklúzie Rómov lebo tam nevidela nejaký markantný pokrok ale víta to, že externí hodnotitelia prispeli k objektivizácii hodnotenia a či prebiehajú rokovania s rezortami a či nejaká aktualizácia bude prebiehať, zároveň či sa plánujú nejaké nové akčné plány?

Pán Škrabský uviedol, že majú dobrú komunikáciu s rezortmi a s expertmi a nevýhodou je, že oni sú braní na zodpovednosť pri niektorých politikách. Experti mali pocit, že v akčných plánoch rezorty ako keby niečo robili ale rizikom je, že tie ciele nie sú vždy naplnené.

Predsedníčka výboru sa spýtala na zrušenie dotačných tokov zo strany Ministerstva spravodlivosti SR a či ich informovali? Pán Škrabský nemal o tom informáciu. Väčšina úloh sa odpočtuje cez grantovú schému a budú musieť s nimi komunikovať. Predsedníčka výboru Lucia Plaváková uviedla, že nevie ako chce takto Ministerstvo spravodlivosti SR napĺňať ciele aké sú stanovené. Do rozpravy sa následne už nik neprihlásil a predsedníčka dala hlasovať o návrhu uznesenia prednesenom spravodajkyňou.

Hlasovanie o uznesení: 9/0/0/0.

Uznesenie výboru bolo prijaté.

**K bodu 4**

Daný bod sa týkal správy o výsledku prerokovania vo výboroch Národnej rady Slovenskej republiky o návrhu poslancov Národnej rady Slovenskej republiky Anny ZÁBORSKEJ a Richarda VAŠEČKU na prijatie uznesenia Národnej rady Slovenskej republiky týkajúceho sa súdneho aktivizmu Európskeho súdu pre ľudské práva (tlač 156a). Správu výborov uviedla spravodajkyňa výboru Zuzana Števulová a informovala poslancov a poslankyne o rokovaní výborov, pričom následne navrhla uznesenie. Do rozpravy sa neprihlásil nikto a tým pádom predsedníčka uzavrela rozpravu.

Hlasovanie o uznesení, ktorým sa schvaľovala správa výboru: 9/0/0/0.

Uznesenie výboru bolo prijaté.

Keďže štátne tajomničky z ministerstva vnútra SR, resp. ministerstva spravodlivosti SR do konca rokovania výboru neprišli a dvaja poslanci opustili rokovanie výboru, výbor sa stal s počtom prítomných členov a členiek 7 neuznášaniaschopný. Z nasledujúceho dôvodu sa schôdza výboru prerušila k čomu bol daný aj všeobecný súhlas členov a členiek výboru.

Predsedníčka následne ukončila 11. schôdzu výboru.

**Ondrej Prostredník Lucia Plaváková**

**Alena Nováková** predsedníčka výboru

overovatelia výboru